Σε αίτηση προς τον Αντιεισαγγελέα του Αρείου Πάγου, εποπτεύοντα τους Εισαγγελείς Διαφθοράς, και σε επιστολή προς τον πρόεδρο της Βουλής ενόψει της συζήτησης την ερχόμενη Τετάρτη στην Ολομέλεια της Βουλής, ο Δ. Αβραμόπουλος τονίζει πως είναι συνεπής απέναντι στα όσα είχε δηλώσει προ ημερών και ζήτησε να οδηγηθούν ενώπιων της Δικαιοσύνης οι προστατευόμενοι μάρτυρες.

«Συνεπής με όσα δήλωσα στη συνέντευξη Τύπου, κατέθεσα σήμερα στην αξιότιμη κα Εισαγγελέα του Αρείου Πάγου μηνυτήρια αναφορά κατά των δύο προστατευομένων μαρτύρων στην υπόθεση Novartis για ψευδορκία, συκοφαντική δυσφήμιση και ψευδή καταμήνυση, ζητώντας συγχρόνως να διερευνηθεί και η συμμετοχή και άλλων προσώπων, ηθικών αυτουργών και συνεργών και συμμετεχόντων στη διάπραξη και άλλων αυτεπάγγελτα διωκομένων εγκλημάτων».

Παράλληλα, υποστήριξε πως σε κάθε αναφορά του ονόματος του στη δικογραφία, δεν υπάρχει ούτε ένας αληθής ισχυρισμός από τους προστατευόμενους μάρτυρες. Ζήτησε να ανακληθεί η υπαγωγή τους στο καθεστώς προστασίας μαρτύρων.

«Στη δικογραφία δυόμισι χιλιάδων σελίδων, δεν υπάρχουν παρά μόνο δύο παράγραφοι που αναφέρονται στο όνομά μου από τους δύο ψευδομάρτυρες και δεν υπάρχει ούτε μία λέξη των μαρτυριών η οποία να μην είναι ψευδής, αυταπόδεικτα και εμφανέστατα.

Η υπαγωγή τους στο καθεστώς προστασίας μαρτύρων θα πρέπει να επανεξετασθεί από τον αξιότιμο κ. Αντιεισαγγελέα του Αρείου Πάγου, ώστε οι σχετικές διατάξεις να ανακληθούν και οι ψευδομάρτυρες να οδηγηθούν στη Δικαιοσύνη και να τιμωρηθούν για τις εγκληματικές πράξεις που διέπραξαν με τις καταθέσεις τους».